b'\n_START_ARTICLE_\nComuna Pipirig, Neam\xc8\x9b\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen extremitatea nordic\xc4\x83 a jude\xc8\x9bului, la limita cu jude\xc8\x9bul Suceava, pe malurile r\xc3\xa2ului Neam\xc8\x9b \xc3\xaen zona cursului s\xc4\x83u superior. Este str\xc4\x83b\xc4\x83tut\xc4\x83 de \xc8\x99oseaua na\xc8\x9bional\xc4\x83 DN15B, care leag\xc4\x83 ora\xc8\x99ul T\xc3\xa2rgu Neam\xc8\x9b de coada lacului Izvorul Muntelui.\n_START_SECTION_\nSuprafa\xc8\x9ba\n_START_PARAGRAPH_\nCu o suprafa\xc8\x9b\xc4\x83 19681 hectare \xc3\xaen prezent, comuna Pipirig face parte din categoria comunelor mari ale jude\xc8\x9bului Neam\xc8\x9b. Astfel, 69% din suprafa\xc8\x9b\xc4\x83 este ocupat\xc4\x83 de p\xc4\x83duri, terenurile agricole ocup\xc4\x83 26%, iar restul de 984 hectare sunt ocupate de drumuri, ape, case, cur\xc8\x9bi de terenuri neproductive.\n_START_SECTION_\nClima\n_START_PARAGRAPH_\nClima de aici se \xc3\xaencadreaz\xc4\x83 \xc3\xaen cea a mun\xc8\x9bilor de \xc3\xaen\xc4\x83l\xc8\x9bime mijlocie, cu temperaturi medii anuale de 4 - 60 C \xc8\x99i cu precipita\xc8\x9bii anuale de cca. 800mm. Apele de suprafa\xc8\x9b\xc4\x83 sunt reprezentate de r\xc3\xa2ul Neam\xc8\x9b (Ozana) \xc8\x99i de afluen\xc8\x9bii acestuia dintre care cei mai \xc3\xaensemna\xc8\x9bi sunt r\xc3\xa2urile Pluton-Dolhe\xc8\x99ti, Dobreanu \xc8\x99i Secu.\n_START_SECTION_\nVegeta\xc8\x9bia\n_START_PARAGRAPH_\nVegeta\xc8\x9bia apar\xc8\x9bine etajului p\xc4\x83durilor de fag \xc3\xaen amestec cu conifere, iar molidul domin\xc4\x83 \xc3\xaencep\xc3\xa2nd de la altitudinea de 1200 m. Partea superioar\xc4\x83 a culmilor muntoase este domeniul paji\xc8\x99tilor montane, secundare, care au favorizat de-a lungul timpului dezvoltarea p\xc4\x83storitului, ocupa\xc8\x9bie de la care deriv\xc4\x83 \xc3\xaens\xc4\x83\xc8\x99i denumirea acestor mun\xc8\x9bi.\n_START_SECTION_\nFauna\n_START_PARAGRAPH_\nAnimalele s\xc4\x83lbatice frecvente sunt cerbul, c\xc4\x83priorul, \xc8\x9bapul, ciuta, porcul mistre\xc8\x9b, ursul, pisica s\xc4\x83lbatic\xc4\x83, lupul, vulpea, bursucul, iar dintre animalele mai m\xc4\x83runte veveri\xc8\x9ba, vidra, nev\xc4\x83stuica, dihorul, heldia; dintre r\xc4\x83pitoarele cu pene mai numeroase sunt bufni\xc8\x9ba, gai\xc8\x9ba, uliul, cioara, iar dintre celelalte p\xc4\x83s\xc4\x83ri g\xc4\x83inu\xc8\x99a , gotca, gotcanul. Mai rar, se puteau \xc3\xaent\xc3\xa2lni \xc3\xaen zon\xc4\x83 r\xc3\xa2sul, jderul, iepurele.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Pipirig se ridic\xc4\x83 la 8.372 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 8.627\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (97,37%). Pentru 2,6% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (97,17%). Pentru 2,6% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nEtimologie\n_START_PARAGRAPH_\nDenumirea comunei Pipirig comport\xc4\x83 mai multe variante: pe de o parte, se spune c\xc4\x83 acesta ar veni de la planta de ap\xc4\x83 (\xe2\x80\x9epipirig\xe2\x80\x9d) care cre\xc8\x99te \xc3\xaen abunden\xc8\x9b\xc4\x83 \xc3\xaen zon\xc4\x83; al\xc8\x9bii opineaz\xc4\x83 c\xc4\x83 denumirea ar veni de la familia Pipirigeanu, mocani veni\xc8\x9bi din zona Prundul B\xc3\xa2rg\xc4\x83ului._NEWLINE_Privitor la numele satului Pluton , nu se \xc8\x99tie exact originea acestuia. Unele surse spun c\xc4\x83 satul Pluton \xc3\xae\xc8\x99i trage numele de la o unitate militar\xc4\x83 (ploton) de greci sau turci, care au poposit mai mult timp aici \xc3\xaen timpul r\xc4\x83zmeri\xc8\x9bei din 1821. Al\xc8\x9bii spun c\xc4\x83 denumirea locului vine de la o specie de cerbi care \xc3\xaen vorbirea local\xc4\x83 veche se numeau \xe2\x80\x9eplotoni\xe2\x80\x9d \xc8\x99i care se g\xc4\x83seau \xc3\xaen trecut \xc3\xaen poienile de pe aceste meleaguri. Numele toponimului este tradus din limba slav\xc4\x83 \xc8\x99i \xc3\xaenseamn\xc4\x83 loc cu multe cervide (cerb\xc4\x83rie). Denumirile de Ag\xc4\x83pieni, T\xc4\x83r\xc3\xae\xc8\x9beni \xc8\x99i Cujbeni sunt luate dup\xc4\x83 cel mai r\xc4\x83s\xc4\x83rit gospodar care s-a a\xc8\x99ezat aici: Neculai Agapie, probabil de la Agapia, Iacob T\xc4\x83r\xc3\xa2\xc8\x9b\xc4\x83, Luca Cujb\xc4\x83, venit de la C\xc4\x83lug\xc4\x83reni._NEWLINE_Satul Dolhe\xc8\x99ti \xc3\xae\xc8\x99i trage numele de la cel dint\xc3\xa2i locuitor ce s-a a\xc8\x99ezat aici, Dolh\xc4\x83scu, de la care au r\xc4\x83mas multe familii cu acest nume._NEWLINE_Tot a\xc8\x99a, satul P\xc3\xa2\xc8\x9b\xc3\xa2ligeni \xc8\x99i-a luat numele de la locuitorul P\xc3\xa2\xc8\x9b\xc3\xa2liga._NEWLINE_Denumirea satului St\xc3\xa2nca vine de la st\xc3\xa2ncile Dobreanu \xc8\x99i Dobrena\xc8\x99i._NEWLINE_Boboie\xc8\x99ti vine de la familia Baboi. C\xc4\x83tunul Dolia al acestui sat a apar\xc8\x9binut de comuna Farca\xc8\x99a p\xc3\xa2n\xc4\x83 \xc3\xaen jurul anului 1900.\n_START_SECTION_\nIstorie\n_START_PARAGRAPH_\nPrima dovad\xc4\x83 istoric\xc4\x83 despre comuna Pipirig este \xc3\xaenc\xc4\x83 din secolele al III-lea \xc8\x99i al IV-lea, m\xc4\x83rturie fiind faptul c\xc4\x83 \xc3\xaen anul 1978, la marginea satului Leghin, \xc3\xaen urma unor s\xc4\x83p\xc4\x83turi arheologice s-a scos la iveal\xc4\x83 un cimitir ce cuprinde oseminte umane \xc8\x99i animale, fragmente de ceramic\xc4\x83 \xc8\x99i catarame de fier._NEWLINE_12 martie 1437: Ilie Voievod, domnul Moldovei, a stabilit hotarul mo\xc8\x99iei \xe2\x80\x9cMun\xc8\x9bii\xe2\x80\x9d, ar\xc4\x83t\xc3\xa2nd c\xc4\x83\xc2\xa0: \xe2\x80\x9c[...] hotarul am \xc3\xaenceput a alege din gura p\xc3\xa2r\xc3\xa2ului Mustei , \xc3\xaen sus de Cetatea Neam\xc8\x9bului, p\xc3\xa2n\xc4\x83 la drumul Neam\xc8\x9bului [...], p\xc3\xa2n\xc4\x83 la gura Peperigului, apoi drept \xc3\xaen Slatina, apoi obcina c\xc4\x83tre ob\xc3\xa2r\xc8\x99ia Largului \xc8\x99i a Farca\xc8\x99ei [...] p\xc3\xa2n\xc4\x83 la muntele de sub H\xc4\x83l\xc4\x83uca \xc8\x99i gura H\xc4\x83l\xc4\x83uc\xc4\x83i, apoi p\xc3\xa2n\xc4\x83 la v\xc3\xa2rful P\xc3\xa2\xc8\x9bigaiei \xc8\x99i p\xc3\xa2n\xc4\x83 la v\xc3\xa2rful Sihlei, la dealul Rusului \xc8\x99i peste ob\xc3\xa2r\xc8\x99ia Nem\xc8\x9bi\xc8\x99orului drept la capul Ple\xc8\x99ului \xc8\x99i izvorul Mustei\xe2\x80\x9d._NEWLINE_27 iulie 1501: \xc8\x98tefan cel Mare semneaz\xc4\x83 un documentul prin care se \xc3\xaemputernicesc c\xc4\x83lug\xc4\x83rii de la M\xc4\x83n\xc4\x83stirea Neam\xc8\x9b s\xc4\x83-\xc8\x99i apere Muntele Farca\xc8\x99a p\xc3\xa2n\xc4\x83 la Gura Largului, precum \xc8\x99i ceilal\xc8\x9bi mun\xc8\x9bi ai lor \xc8\x99i s\xc4\x83-\xc8\x99i ia venitul cuvenit de la cei ce vor s\xc4\x83 pasc\xc4\x83 oile sau s\xc4\x83 v\xc3\xa2neze \xc3\xaen brani\xc8\x99tele lor._NEWLINE_12 ianuarie 1634: Moise Movil\xc4\x83 face referire la \xc8\x9binutul Pipirigului \xc3\xaent\xc4\x83rind \xc3\xaemprejurimile M\xc4\x83n\xc4\x83stirii Neam\xc8\x9b: \xe2\x80\x9cSuret de pre un ispisoc de la Moisei Moghil\xc4\x83 voievod din leat 7141 (1634) ghenarie 12 dini [...], iar de acolea piciorul \xc8\x9bin gios p\xc3\xa2n\xc4\x83 la gura Plotunului [...] \xc3\xaen sus p\xc3\xa2n\xc4\x83 la Slatina [...] p\xc3\xa2n\xc4\x83 suptu H\xc4\x83l\xc4\x83ucului \xe2\x80\x9d._NEWLINE_\xc3\x8entre anii 1772 \xe2\x80\x93 1773\xc2\xa0: un document oficial privind existen\xc8\x9ba unei popula\xc8\x9bii pe actuala arie a comunei Pipirig, este Catagrafia Moldovei din \xc3\xaen care sunt men\xc8\x9bionate 38 de case sau 38 de birnici._NEWLINE_\xc3\x8entre anii 1764 \xe2\x80\x93 1790: mare parte din locuitorii din \xc8\x9aara B\xc3\xa2rsei, Sili\xc8\x99tea Sibiului, Sadova C\xc3\xa2mpulungului, Vrancea precum \xc8\x99i de pe Valea B\xc3\xa2rg\xc4\x83ului au l\xc4\x83sat totul \xe2\x80\x93 case, averi \xe2\x80\x93 \xc8\x99i au plecat cu familiile \xc8\x99i turmele lor spre Moldova, atra\xc8\x99i fiind de intinsele plaiuri, de apele bune \xc8\x99i de vetrele de sat str\xc4\x83juite de codri de nep\xc4\x83truns._NEWLINE_\xc3\x8en anul 1820: \xc3\xaen Cartografia Moldovei din sunt prezentate satele existente din acea perioad\xc4\x83 \xc8\x99i starea locuitorilor: \xe2\x80\x9c[...] \xc8\x99\xc4\x83d pe mo\xc8\x99ia M-rei Neam\xc8\x9b, loc de munte, hr\xc4\x83nindu-se cu alte mo\xc8\x99ii str\xc4\x83ine. Chiverniseala \xc8\x99i aliveri\xc8\x99ul lor cu vite, lucrul m\xc3\xa2inilor, starea lor de mijloc.\xe2\x80\x9d_NEWLINE_La sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa de Sus-Mijlocul a jude\xc8\x9bului Neam\xc8\x9b \xc8\x99i era format\xc4\x83 din satele Pipirig, Plutonu, Boboe\xc8\x99ti, Agapieni, Cujbeni, Dolhe\xc8\x99ti, Pi\xc8\x9bil\xc4\x83geni \xc8\x99i T\xc4\x83r\xc4\x83\xc8\x9beni, av\xc3\xa2nd \xc3\xaen total 2582 de locuitori. \xc3\x8en comun\xc4\x83 func\xc8\x9bionau \xc8\x99ase mori de ap\xc4\x83, trei biserici, o \xc8\x99coal\xc4\x83 mixt\xc4\x83 la Pipirig \xc8\x99i o \xc8\x99coal\xc4\x83 de c\xc4\x83tun la Pluton, av\xc3\xa2nd \xc3\xaempreun\xc4\x83 58 de elevi. Anuarul Socec din 1925 o consemneaz\xc4\x83 \xc3\xaen plasa Cetatea-Neam\xc8\x9b a aceluia\xc8\x99i jude\xc8\x9b, av\xc3\xa2nd 3868 de locuitori \xc3\xaen satele Boboe\xc8\x99ti, Dolhe\xc8\x99ti, Pipirig, Pi\xc8\x9biligeni, Pluton \xc8\x99i St\xc3\xa2nca._NEWLINE_\xc3\x8en 1950, comuna a trecut \xc3\xaen administrarea raionului T\xc3\xa2rgu Neam\xc8\x9b din regiunea Bac\xc4\x83u. \xc3\x8en 1968, ea a revenit, \xc3\xaen alc\xc4\x83tuirea actual\xc4\x83, la jude\xc8\x9bul Neam\xc8\x9b, re\xc3\xaenfiin\xc8\x9bat.\n_START_SECTION_\nMonumente istorice\n_START_PARAGRAPH_\nDou\xc4\x83 obiective din comuna Pipirig sunt incluse \xc3\xaen lista monumentelor istorice din jude\xc8\x9bul Neam\xc8\x9b ca monumente de interes local. Unul este clasificat ca monument de arhitectur\xc4\x83\xc2\xa0\xe2\x80\x94 ansamblul bisericii \xe2\x80\x9eSf\xc3\xa2ntul Nicolae\xe2\x80\x9d (secolele al XIX-lea\xe2\x80\x93al XX-lea) din satul Pipirig, ansamblu ce cuprinde biserica propriu-zis\xc4\x83 construit\xc4\x83 \xc3\xaen 1807 \xc8\x99i turnul-clopotni\xc8\x9b\xc4\x83 (1864). Cel\xc4\x83lalt obiectiv, clasificat ca monument de for public, este br\xc3\xa2nz\xc4\x83ria lui David Creang\xc4\x83 (secolul al XIX-lea) din satul Dolhe\xc8\x99ti.\n_START_SECTION_\nPrincipalele activit\xc4\x83\xc8\x9bi\n_START_PARAGRAPH_\nOcupa\xc8\x9bia de baz\xc4\x83 a locuitorilor din satele zonei a fost cre\xc8\x99terea animalelor, \xc3\xaendelentnicire men\xc8\x9bionat\xc4\x83 de Dimitrie Cantemir \xe2\x80\x9ecei ce locuiesc \xc3\xaen mun\xc8\x9bi au oi, miere \xc8\x99i poame din bel\xc8\x99ug\xe2\x80\x9d . Datorit\xc4\x83 faptului c\xc4\x83 suprafe\xc8\x9bele de f\xc3\xa2ne\xc8\x9buri pentru recoltarea hranei pentru animale sunt numeroase, acest fapt a dus la definirea ocupa\xc8\x9biei principale a locuitorilor._NEWLINE_\xc3\x8en regiunea muntoas\xc4\x83 a Carpa\xc8\x9bilor Orientali, din care face parte \xc8\x99i zona Pipirigului, condi\xc8\x9biile geografice au fost prielnice practic\xc4\x83rii lucrului la p\xc4\x83dure._NEWLINE_Lucrul p\xc4\x83m\xc3\xa2ntului sau agricultura a fost relativ slab dezvoltat\xc4\x83 \xc3\xaen satele cuprinse \xc3\xaen zona Pipirigului. Ea a constituit de-a lungul veacurilor o ocupa\xc8\x9bie secundar\xc4\x83 a popula\xc8\x9biei de aici. F\xc4\x83r\xc4\x83 a avea o pondere principal\xc4\x83, ca ocupa\xc8\x9bie de baz\xc4\x83, agricultura a fost o ocupa\xc8\x9bie permanent\xc4\x83 practicat\xc4\x83 de popula\xc8\x9bia zonei._NEWLINE_V\xc3\xa2n\xc4\x83toarea \xc3\xaen zon\xc4\x83 se practica, pe de o parte pentru valoarea economic\xc4\x83 a v\xc3\xa2natului \xe2\x80\x93 carne, piele, blan\xc4\x83, p\xc4\x83r, pene \xe2\x80\x93 pe de alt\xc4\x83 parte, pentru st\xc3\xa2rpirea animalelor d\xc4\x83un\xc4\x83toare.\n_START_SECTION_\nMe\xc8\x99te\xc8\x99uguri s\xc4\x83te\xc8\x99ti\n_START_PARAGRAPH_\nMor\xc4\x83ritul, una din cele mai vechi meserii se mai p\xc4\x83streaz\xc4\x83, dar vechile mori sunt \xc3\xaenlocuite cu altele moderne, electrice. Acolo unde este piu\xc4\x83 \xc8\x99i \xc8\x99taez\xc4\x83, este \xc8\x99i moar\xc4\x83, aceste industrii \xc8\x9b\xc4\x83r\xc4\x83ne\xc8\x99ti dezvolt\xc3\xa2ndu-se \xc3\xaempreun\xc4\x83._NEWLINE_Prin rot\xc4\x83rit se \xc3\xaen\xc8\x9belege prelucrarea tuturor pieselor care alc\xc4\x83tuiesc c\xc4\x83ru\xc8\x9ba. Execu\xc8\x9bia ro\xc8\x9bii este destul de complicat\xc4\x83, meseria c\xc4\x83p\xc4\x83t\xc3\xa2nd aceast\xc4\x83 denumire._NEWLINE_Dulgheria este tot o meserie foarte veche, dat\xc3\xa2nd din perioada feudal\xc4\x83. Fiecare gospodar \xc8\x99tia s\xc4\x83-\xc8\x99i lucreze singur casa, \xc3\xaencep\xc3\xa2nd cu t\xc4\x83ierea , cioplirea \xc8\x99i fasonarea lemnului din p\xc4\x83dure \xc8\x99i termin\xc4\x83nd cu cl\xc4\x83ditul corpului casei._NEWLINE_T\xc3\xa2mpl\xc4\x83ria este un me\xc8\x99te\xc8\x99ug bine diferen\xc8\x9biat \xc8\x99i specializat, desprins de dulgherie._NEWLINE_Dr\xc4\x83ni\xc8\x9bitul const\xc4\x83 \xc3\xaen confec\xc8\x9bionarea drani\xc8\x9bei pentru acoperi\xc8\x99uri._NEWLINE_Cizm\xc4\x83ria a fost \xc8\x99i \xc3\xaenc\xc4\x83 mai este o meserie c\xc4\x83utat\xc4\x83. Se repar\xc4\x83 \xc3\xaenc\xc4\x83l\xc8\x9b\xc4\x83mintea dar se execut\xc4\x83 \xc8\x99i opinci sau mici obiecte din piele: curele, gen\xc8\x9bi, \xc3\xaenc\xc4\x83l\xc8\x9b\xc4\x83minte ._NEWLINE_Lum\xc3\xa2n\xc4\x83ritul. Cre\xc8\x99terea albinelor d\xc4\x83dea posibilitatea ob\xc8\x9binerii materiei prime pentru producerea lum\xc3\xa2n\xc4\x83rilor de cear\xc4\x83, f\xc4\x83cute pentru iluminat ceremoniile religioase, nun\xc8\x9bi, botezuri \xc8\x99i \xc3\xaenmorm\xc3\xa2nt\xc4\x83ri.\n_START_SECTION_\nInstitu\xc8\x9bii\n_START_PARAGRAPH_\nBiserica \xe2\x80\x9eSf\xc3\xa2ntul Niculaie\xe2\x80\x9d (\xe2\x80\x9e Catedrala mun\xc8\x9bilor\xe2\x80\x9d sau \xe2\x80\x9eCatedrala ptriarhilor\xe2\x80\x9d) din centrul comunei Pipirig a fost construit\xc4\x83 \xc3\xaentre anii 1929-1950 \xc8\x99i este ctitoria patriarhului Nicodim Munteanul._NEWLINE_Biserica de lemn din Popeni, Pipirig, a fost construit\xc4\x83 pe locul unui vechi paraclis ce apar\xc8\x9binea de M\xc4\x83n\xc4\x83stirea Neam\xc8\x9bului, \xc3\xaen anul 1807. Hramul bisericii este Sf\xc3\xa2ntul Nicolae. A avut parte de mai multe modific\xc4\x83ri, ultimele av\xc3\xa2nd loc \xc3\xaen anii 1925 \xc8\x99i 1990. Biserica se afl\xc4\x83 pe noua list\xc4\x83 a monumentelor istorice_NEWLINE_Biserica cu hramul Sf. Apostoli Petru \xc8\x99i Pavel \xc8\x99i Sf. Mare Mucenic Dimitrie (1838) din Pluton este construit\xc4\x83 jum\xc4\x83tate din zid, p\xc3\xa2n\xc4\x83 la ferestre \xc8\x99i jum\xc4\x83tate din lemn._NEWLINE_\xc3\x8en satul Boboie\xc8\x99ti se afl\xc4\x83 o biseric\xc4\x83 din b\xc3\xa2rne ridicat\xc4\x83 din b\xc3\xa2rne de c\xc4\x83tre enoria\xc8\x99i, \xc3\xaen timpul preotului Vasile Baboi._NEWLINE_Biserica avea o icoan\xc4\x83 a Sf\xc3\xa2ntului Gheorghe care a fost \xc3\xaen biserica din Cetatea Neam\xc8\x9bului._NEWLINE_Biserica din Leghin cu hramul Sfantului Dumitru este adus\xc4\x83 de la C\xc4\x83lug\xc4\x83reni \xc3\xaen anul 1959._NEWLINE_Biserica satului St\xc3\xa2nca a fost ctitorit\xc4\x83 de c\xc4\x83tre enoria\xc8\x99i dupa anul 1990. Enoriasii acestui sat erau arondati bisericii din centrul comunei \xc8\x99i celei din satul Popeni._NEWLINE_\xc8\x98coala din Pipirig poart\xc4\x83 numele nemuritorului Ion Creang\xc4\x83._NEWLINE_\xe2\x80\x9e\xc8\x98coala din Ploton\xe2\x80\x9d a luat fiin\xc8\x9b\xc4\x83 \xc3\xaen anul 1893._NEWLINE_\xc8\x98coala din Boboie\xc8\x99ti a fost \xc3\xaenfiin\xc8\x9bat\xc4\x83 \xc3\xaen 1903 c\xc3\xa2nd i s-a \xc8\x99i f\xc4\x83cut local propriu din fondul \xe2\x80\x9eVasile Stroescu\xe2\x80\x9d._NEWLINE_\xc8\x98coala din St\xc3\xa2nca a fost construit\xc4\x83 \xc3\xaen anul 1922 \xc3\xaen urma str\xc4\x83duin\xc8\x9bei s\xc4\x83tenilor._NEWLINE_Cooperativa Mih\xc4\x83ie\xc8\x9bi a luat fiin\xc8\x9b\xc4\x83 \xc3\xaen anul 1920 din ini\xc8\x9biativa \xc8\x99i prin munca st\xc4\x83ruitoare a D-lui D. A. Gheorghi\xc8\x9b\xc4\x83 . Scopul pentru care a luat fiin\xc8\x9b\xc4\x83 aceast\xc4\x83 cooperativ\xc4\x83 a fost exploatarea p\xc4\x83durilor din ocolul silvic Pipirig \xc8\x99i Galu, pentru a \xc3\xaembun\xc4\x83t\xc4\x83\xc8\x9bi situa\xc8\x9bia sub raport economic \xc8\x99i cultural a s\xc4\x83tenilor din comuna Pipirig, care din lips\xc4\x83 de mo\xc8\x99ii \xc8\x99i terenuri proprii \xc3\xaen jurul satului, nu s-au folosit de marea reform\xc4\x83 agrar\xc4\x83, r\xc4\x83m\xc3\xa2n\xc3\xa2nd ca s\xc4\x83 \xc3\xae\xc8\x99i c\xc3\xa2\xc8\x99tige existen\xc8\x9ba prin munca bra\xc8\x9belor \xc8\x99i cu vitele \xc3\xaen p\xc4\x83durile statului._NEWLINE_Muzeul cu obiecte biserice\xc8\x99ti din Popeni a fost \xc3\xaenfiin\xc8\x9bat \xc3\xaen 2007, cu ocazia \xc3\xaemplinirii a 200 de ani de la sfin\xc8\x9bierea primei biserci din Pipirig. Muzeul \xe2\x80\x9ead\xc4\x83postea\xc8\x99te colec\xc8\x9bia de obiecte biserice\xc8\x99ti: icoane de la 1776 \xc8\x99i din secolul al XIX-lea, un sf\xc3\xa2nt chivot de la 1841, alte sfinte vase, precum \xc8\x99i pomelnicele de la 1807 \xc8\x99i nu numai g\xc4\x83site \xc3\xaen clopotni\xc8\x9ba. Acestea dovedesc c\xc4\x83 la Pipirig, oamenii au fost cre\xc8\x99tini adev\xc4\x83ra\xc8\x9bi, p\xc4\x83str\xc4\x83tori ai credin\xc8\x9bei str\xc4\x83mo\xc8\x99e\xc8\x99ti.\xe2\x80\x9d Preot paroh Mihai Bistri\xc8\x9beanu'